《夏大水》
明代·谢复

冥冥十日雨，浩浩势襄陵。旷野洞庭阔，平畴沧海深。

鱼龙迷故宅，鸟雀觅高林。出壑玄蛟舞，凌波小舸沉。

夹山田变谷，虚市米增金。野哭闻人溺，楼居怕水侵。

此情谁与诉，搔首独长吟。

作者简介：（1441—1505）明徽州府祁门人，字一阳。弃科举，与陈献章从吴与弼学。居家孝友，丧祭冠婚，悉遵古礼。主知行并进，以记诵诂训为余事。晚居西山之麓，学者称西山先生。有《西山类稿》。